המצוד (BBC)

המצוד (באנגלית: The Hunt) היא סדרת-טבע תיעודית שהופקה על ידי ה-BBC, מהיוצרים של "עולם קפוא". הסדרה מורכבת מ-7 פרקים באורך כ-60 דקות, המראה את חייהם של בעלי חיים טורפים ממגוון סוגים, מצולמת בשימוש בטכניקות צילום ייחודיות ובטכנולוגיה חדשנית. בגרסה האנגלית, מדובבת הסדרה על ידי דייוויד אטנבורו.

סדרה זו מתמקדת ביחסים שבין הטורפים לנטרפים - הטורפים משכללים את האסטרטגיות שלהם כמה שיותר כדי לתפוס את טרפם במגוון מצבים ואזורים. הנטרפים לעומתם מתגוננים במגוון צורות התחמקות. גם המערכות האקולוגיות השונות משפיעות על מצב הטורפים - למשל בג'ונגל קל להתחבא לטרף הרבה יותר מאשר במדבר.

הסדרה מכילה 7 פרקים המכילים סביבות חיות שונות בעלות אתגרים שונים. הפרק השביעי מתייחס לפעילות האנושית ביחס לכמה טורפים חשובים שנפגעים מפעילותו וגם במדענים שעוסקים בשימורם.

פרקי הסדרה 
האתגר הגדול ביותר: פרק זה מתאר את הקשיים העומדים לפני הטורפים בניסיונות הציד שלהם. מרבית הטורפים נכשלים בתדירות גבוהה בתפיסת ולכידת טרפם ועליהם ליצור אסטרטגיות מוצלחות כדי לגבור עליו. בפרק נראה בין השאר נמרה הנכשלת בניסיון לטרוף אימפלה, זאבים טלואים מנהלים מצוד נגד עדר של גנואים, זיקית פרסון וזיקית ארוכת-אף צדות ביער בעזרת לשונם הדביקה וחוטפות גמל שלמה - צייד מארב מומחה בזכות עצמו, עכביש קליפה דארוויני הטווה רשתות ענקית מעל נהר כדי לתפוס שפיריות, תניני היאור ממתינים לגנואים, בזי אמור בציד טרמיטים מעופפים, אורקות צדים גור של לווייתן גדול-סנפיר תוך שימוש בעבודת צוות וברדלס המנסה לתפוס צבי תומסון. באופן כללי רוב הטורפים נכשלים כמעט תמיד בניסיונות הציד.
באחיזת העונות (האזור הארקטי): באזור הארקטי ישנם חילופי עונות קשים וקיצוניים בהם משתנים התנאים כמעט לחלוטין מעונה לעונה - בקיץ החם הרבה מיני חיות שבות לקוטב והאזור פורח ומואר, בסתיו ובחורף לעומת זאת האזור מתרוקן מטרף והקרחונים שבים לשרור. באזור הזה בולטים יותר מכל 3 טורפים: דוב קוטב, המתמחה בתפיסת כלבי ים, זאב ארקטי, הצד חיות קטנות כמו ארנבת השלג או גדולות כמו כבש המושק ושועל שלג, החוטף עופות ימיים מבין הסלעים. כל אחד מהם מתמחה בתפיסה וציד של מזון אחר ובטקטיקות אחרות והם חייבים לנצל היטב את עונת הציד הקצרה.
מחבואים (יערות): ישנם מגוון סוגי יערות המכילים מעל מחצית מהיצורים על פני היבשה. אך הציד קשה בעולם תלת־ממדי, גדול וסבוך בו חיות רבות מוסוות ונעלמות בקלות או נמצאים מעבר להישג יד - במרומי העצים. בפרק נראים טיגריס מתגנב וטורף אייל נקוד, דלק אמריקני בטייגה מחפש עכברים, נקבת נץ מצוי ביער האירופי המבצעת אימוני ציד על עורבנים, פורטיה המתמחה בציד עכבישים אחרים, עיטי הרפיה החזקים עם גוזלם, קופיפיים המקפצים בלילה, להקת שימפנזות טורפות קופים, ונמלי גדוד קטלניות המשמידות כל יצור שנקרא בדרכם.
רעב בים (האוקיינוס): האוקיינוס הפתוח הוא שטח הגידול הגדול ביותר על פני הכדור אך רוב רובו נטול יצורים חיים והחיים בו קשים מאוד. באוקיינוס אין אפשרות להסתתר כלל ועל הטורפים והנטרפים לשכלל צורות תקיפה מיוחדות. בפרק נראה הלווייתן הכחול - החיה הגדולה ביותר בכדור הארץ שחיה באוקיינוס וניזונה מיצורים קטנים ביותר - להקת סרטני קריל. כמו כן נראים בפרק פרגטות סועדות יחד עם דגי רעמתן על דאוניים, פיתיונאי הסרגסום המסתווה לדגים קטנים בין אצות סרגסו צפות, להקות סטנלות הניזונות מאורנוניים, טורפי מעמקים כמו מסרקן ביראו, מדוזת אוהל, צפע הים ודיונון ארך-זרועות המפתים טרף על ידי שימוש בנהורנות ביולוגית. בין האיים ישנו זהרון המתעתע בדגיגים וכרישי משי לצד צניניות ובוניטו המנסים לצוד דגים קטנים ונכשלים, אלבטרוסים אוכלי קריל באוקיינוס הדרומי, מפרשן מפוספס מחפש טרף קל, וקבוצת אריות ים קליפורנים בחופי קליפורניה ניזונים מכדור דגים יחד עם דולפינים, דגי טונה, יסעורים, כרישים ולווייתן בריד ענק.
ללא איפה להסתתר (מישורים): במישורי הערבות והמדבריות המכילים מעל מחצית מפני היבשות בהם ישנו נוף עשבים פתוח אך כמעט ללא מקומות מסתור - עובדה שמקשה הן את חיי הציידים והן את חיי טרפם. בפרק נראים ברדלס בציד של עגל גנו, קרקל מנסה לתפוס עופות אך נכשל, גירית דבש מחפשת חיות קטנות וטורפת אותם, טרמיטים מותקפים בערבות ברזיל בידי חיפושיות ראש-פנס, עיטמים המתנפלים על להקת אווזים נודדים, זאב אתיופי אורב לחולדים, נמלים צועדות בחול הלוהט במדבר נמיב ומחפשות חרקים המומים בעוד טורפים כמו ארינמל ועכביש עקבות מחכים להם, ולהקת אריות בציד זברות בעת הגשמים ונכשלים בהפלת תאו אפריקני זכר.
מרוץ נגד הזמן (חופים): החופים הם מקומות מאתגרים המשתנים תדיר בכל גאות ושפל והמציאות בהם קשה ומצריכה דיוק ועמידה בזמנים. בפרק נראים דולפיננים צדים דגים מול חופי קרוליינה ועולים ליבשה בשביל לתפוס את הדגים, תמנון המהלך בין בריכות סלעים בחיפוש סרטנים, סרטנים מסננים מזון מהחול בלהקות גדולות ובורחים מעופות ציידים, מקוק סרטנים שמחפש צדפות וסרטנים בעת השפל, לוטרה ימית - היונק הימי הקטן בעולם צדה בחופי צ'ילה, כלבי ים, דובי גריזלי וזאבים צדים דגי סלמון העולים לעבר הנהרות מהים, בז נודד מחפש חופמאים עייפים, אורקות בציד גורי אריות ים ולווייתנים גדולי סנפיר ובקלות סועדים להקת דגי טרוטנית לחופי ניופאונדלנד.
לחיות עם טורפים (שימור): פרק זה ממוקד במאמצי השימור של טורפי העל של העולם ההולכים ונעלמים ובו נראה ניסיון מוצלח להעביר כפר שלם בהודו כדי להגן על הטיגריסים, טיפול בגוזל של עיט הרפיה תוך התגוננות מטפריה של אמו, ניסיון להסדרת ציד אריות של שבט המסאי והפרדה בין האריות למקנה השבט והאנשים, העברה של ברדלסים משמורות טבע שונות כדי למנוע מהם להתרבות בין עצמם, מעקב אחרי זאבים טלואים ותיוגם, ניסיון לטפל בהיעלמות הלווייתן הכחול ובדיקה שנתית של דובים לבנים היורדים במשקלם בכל קיץ, דבר שיכול להוכיח את פגיעתם מהתחממות כדור הארץ בקטבים.

קישורים חיצוניים

 המצוד באתר BBC One (באנגלית)

תוכניות תעודה של ה-BBC
סדרות טלוויזיה בריטיות שעלו לשידור בשנות ה-2000
תוכניות טבע
דייוויד אטנבורו